กล้าเคาะสวน ?
*เปิดสัปดาห์ใหม่ขึ้นมาทั้งที “โมนิก้า” อยากเม้าท์ถึงสไตล์การลงทุนต่อจากนี้จะเป็นแบบ “บู๊” หรือ “บุ๋น” เพื่อชี้ให้แฟน ๆ ได้เห็นภาพการลงทุนในสัปดาห์นี้ว่าจะผันผวนหนักขึ้นไปกว่าเดิม หลังงบแบงก์ที่ประกาศออกมาทำให้รู้ว่า บางแบงก์ทำกำไรได้ดีกว่าคาด บางแบงก์ทำกำไรได้แย่กว่าคาด แต่ทั้งหลายทั้งปวงทุกแบงก์ต้องตั้งสำรองเพียบกันถ้วนหน้า ซึ่งเป็นชนวนเหตุที่ทำให้นักเล่นพากันขายหุ้นเพื่อลดความเสี่ยงนะจ๊ะ
24 ม.ค. 2564

เจาะกระดาน : โมนิก้าและทีมงาน
*เปิดสัปดาห์ใหม่ขึ้นมาทั้งที “โมนิก้า” อยากเม้าท์ถึงสไตล์การลงทุนต่อจากนี้จะเป็นแบบ “บู๊” หรือ “บุ๋น” เพื่อชี้ให้แฟน ๆ ได้เห็นภาพการลงทุนในสัปดาห์นี้ว่าจะผันผวนหนักขึ้นไปกว่าเดิม หลังงบแบงก์ที่ประกาศออกมาทำให้รู้ว่า บางแบงก์ทำกำไรได้ดีกว่าคาด บางแบงก์ทำกำไรได้แย่กว่าคาด แต่ทั้งหลายทั้งปวงทุกแบงก์ต้องตั้งสำรองเพียบกันถ้วนหน้า ซึ่งเป็นชนวนเหตุที่ทำให้นักเล่นพากันขายหุ้นเพื่อลดความเสี่ยงนะจ๊ะ
*ประเด็นดังกล่าวทำให้ “โมนิก้า” ต้องกลับมาทบทวนแนวทางการซื้อสวนเมื่อหุ้นย่อตัวลงมา เพราะในมุมของผลงานค่อนข้างก้ำกึ่งเหมือนจะดี จึงกลายเป็นตัวถ่วงความมั่นใจในทันที และทำให้หนทางการเคลื่อนตัวของดัชนีตะกุกตะกัก เดี๊ยนถึงต้องออกตัวแรงเพื่อทำให้แฟนคลับได้เห็นความเป็นไปของตลาดหุ้นไทยต่อจากนี้ มันไม่มีคำว่าโรยด้วยกลีบกุหลาบอีกแล้วนะคะ
*ฉะนั้นการที่ดัชนีลงมาปิดที่ระดับ 1,497.88 จุด ลบไป 15.63 จุด ด้วยมูลค่าการซื้อขาย 9.67 หมื่นล้านบาท น่าจะเป็นภาพสะท้อนความกังวลที่มีต่อสถานการณ์ต่อจากนี้จะออกมาในรูปไหน ? และสตอรี่ที่จะเข้ามาสร้างความเชื่อมั่นมีอะไรบ้าง ? กลายเป็นประเด็นที่มีการพูดถึงเยอะมากในห้วงเวลานี้ เดี๊ยนจึงต้องชี้ให้เห็นภาพต่าง ๆ อาจไม่สดใสสวยงามเหมือนเดิมอีกแล้วนะจะบอกให้
*โดยเฉพาะในรายของ KTC มีประเด็นที่ทำให้คิดมากหลายอย่างด้วยกัน และหนึ่งในนั้นคงเป็นการแข่งขันที่ดุเดือดของธุรกิจบัตรเครดิต และสินเชื่อส่วนบุคคล ซึ่งกลายเป็นตัวแปรที่ย้อนกลับมากดดันกำไรเจ้าพ่อตลาดรายนี้จังเบ้อเร่อ “โมนิก้า” ถึงอยากให้แฟนคลับประเมินกันเอาเองว่า การร่วงหล่น 2 วันติด จนล่าสุดลงมายืนปิดที่ 63.50 บาท ลบไป 4.25 บาท หรือลงไป 6.27% ด้วยมูลค่าการซื้อขาย 2.41 พันล้านบาท น่าเข้าไปช้อนหุ้นหรือยัง?..อิอิอิ
*เช่นเดียวกับการทรุดฮวบของแบงก์ตราดอกบัว BBL ก่อนจะยืนปิดที่ระดับ 122 บาท ลบไป 5 บาท หรือลงไป 3.94% ด้วยมูลค่าการซื้อขาย 4.77 พันล้านบาท มันเป็นเหตุการณ์ที่น่ากังวลไหม ? เมื่อเทียบกับความผิดหวังที่กูรูบางแห่งประเมินว่า ควรทำได้ดีกว่านี้ ! หรือแม้กระทั่งค่าพี/อีปัจจุบันอยู่ที่ระดับ 13.50 เท่า ใช่จุดที่เหมาะต่อการทยอยเก็บหุ้นหรือเปล่า ? ล้วนเป็นเรื่องที่แมงเม่าต้องคิดเอาเอง แต่ในมุมของเดี๊ยนถือว่า น่าโดนเจ้าค่ะ
*อีกรายที่น่าจัดสักดอกในมุมของการย่ำฐานเป็นเวลานาน “โมนิก้า” คงมองไปยังหุ้นที่แท้ทรู TRUE หลังยืนปิดที่ระดับ 3.32 บาท ลบไป 0.12 บาท หรือลงไป 3.49% ด้วยมูลค่าการซื้อขาย 488.16 ล้านบาท ก็เป็นอีกหนึ่งความเคลื่อนไหวที่ห้ามพลาดเป็นอันขาด ยิ่งมองในมุมของเส้น 75 วันที่คอยยันราคาหุ้นไม่หลุดเป็นเวลาร่วม  2 เดือน มันน่าสนใจไหมล่ะค่ะ
*เหมือนกับในรายของหุ้นนิคม WHA ยืนนิ่ง ๆ บริเวณ 3 บาทเป็นเวลาเดือนครึ่ง ก็เป็นอีกหนึ่งตำนานที่ทำให้ “โมนิก้า” ได้เรียนรู้ว่า ราคาหุ้นควรขึ้นไปยืนแถว 3.50 บาทตั้งนานแล้ว แต่ด้วยเหตุผลบางประการเลยไม่สามารถขึ้นไปได้สักที เดี๊ยนถึงมองราคาปิดที่ 3.06 บาท ลบไป 0.02 บาท หรือลงไป 0.65% ด้วยมูลค่าการซื้อขาย 179.62 ล้านบาท คือจังหวะที่นักเล่นต้องกลับไปคิดทบทวนว่า ลงทุนยาว ๆ ..ชอบมั้ย..ชอบมั้ย!
*ประเด็นดังกล่าวทำให้ “โมนิก้า” ต้องหันมามองน้องสวย BEAUTY หลังพุ่งพรวดขึ้นมาทดสอบแนวต้าน 1.80 บาทเป็นครั้งที่สอง แต่โดนสวนเปรี้ยงเดียวลงมาจอดที่ 1.72 บาท ลบไป 0.05 บาท หรือลงไป 2.82% ด้วยมูลค่าการซื้อขาย 354.76 ล้านบาท กลายเป็นเกมเล่นรอบที่ขาลุยไม่ควรมองข้าม หลังแมงลือเม้าท์กันให้แซ่ดว่า ยอดขายทางออนไลน์กระเตื้องขึ้นเรื่อย ๆ จนทำให้ตอนปิดงวดพอถูไถไปได้นะคะ
*ส่วนรายที่เสียทรงสุด ๆ “โมนิก้า” คงมองไปที่หุ้นเรือ PRM หลังโดนรินออกมาเรื่อย ๆ ทุกวัน จนล่าสุดยืนปิดที่ระดับ 7.65 บาท ลบไป 0.25 บาท หรือลงไป 3.16% ด้วยมูลค่าการซื้อขาย 284.89 ล้านบาท กลายเป็นช็อตที่ทำให้เชื่อว่า หุ้นจะไหลลงมาต่อเนื่อง เพราะบรรยากาศไม่เอื้อให้ไปต่อ แถมยังมีไม้ใหญ่ ๆ โยนออกมาให้เห็นตลอดเวลา จึงอยากให้แฟนคลับประเมินว่า แนวรับ 6.20 บาทจะช่วยยันได้นานแค่ไหน ?